Broj: 711-I-1088-P-353-19/20-05-8

Zagreb, 19. lipnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Sanjina Rukavine, gradonačelnika Grada Senja,** na 89. sjednici, održanoj 19. lipnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Sanjina Rukavine, gradonačelnika Grada Senja, povodom navoda da je koristio dužnost koju obnaša kako bi omogućio asfaltiranje cesta do nekretnina u vlasništvu članova Hrvatske bunjevačke stranke, koja na lokalnoj razini koalira s Hrvatskom demokratskom zajednicom, čiji je dužnosnik član, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Sanjina Rukavine, gradonačelnika Grada Senja, podnesena je dana 11. prosinca 2019.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-4180-P-353/19-01-1, povodom koje je otvoren predmet broj: P-353/19.

U predmetnoj prijavi se u bitnome navodi da je Hrvatska demokratska zajednica na općinskoj i županijskoj razini u koaliciji sa Hrvatskom bunjevačkom strankom te je u rujnu 2019.g. izvršeno asfaltiranje prilaznih puteva i dvorišta u selu Veljun Primorski članovima Hrvatske bunjevačke stranke …………………………… , na teret proračuna Grada Senja, a što je odobrio dužnosnik Sanjin Rukavina kao gradonačelnik navedene jedinice lokalne samouprave. U prijavi se još navodi da je asfaltiranje izvršilo trgovačko društvo u vlasništvu Marka Prpića, člana Županijske skupštine Ličko-senjske županije.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavcima 38. i 39. ZSSI-a propisano je da su župani, gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da je Sanjin Rukavina od 14. svibnja 2013.g. do 24. svibnja 2017.g. obnašao dužnost zamjenika župana Ličko-senjske županije, a od 8. lipnja 2017.g. obnaša dužnost gradonačelnika Grada Senja te je stoga povodom obnašanja navedenih dužnosti obvezan postupati sukladno odredbama ZSSI-a.

Na zahtjev Povjerenstvo, Grad Senj dostavio je očitovanje KLASA: 023-01/20-01/02, URBROJ: 2125-03/02-20-02 od 2. ožujka 2020.g. u kojem se navodi da je u tijeku 2019.g. vršeno asfaltiranje cesta na području naselja Veljun Primorski koje pripada katastarskoj općini Krivi put i mjesnom odboru Krivi put, a sastoji se od niza raspršenih zaselaka u planinskom području Grada Senja. U očitovanju se nadalje navodi da se radovi asfaltiranja vrše na temelju Programa održavanja komunalne infrastrukture koji sukladno Zakona o komunalnom gospodarstvu donosi Gradsko vijeće Grada Senja za svaku godinu. Programom održavanja komunalne infrastrukture planiraju se sredstva te se ista osiguravaju u Proračunu Grada Senja. Program održavanja komunalne infrastrukture objavljuje se u Službenom glasniku Grada Senja.

U privitku očitovanja Grad Senj dostavio je IV. izmjene i dopune programa održavanja komunalne infrastrukture za 2019.g. koje je Gradsko vijeće Grada Senja donijelo na 22. sjednici, održanoj 24. listopada 2019.g., a kojima je unutar aktivnosti „Održavanje nerazvrstanih cesta – Redovito održavanje“ za Mjesni odbor Krivi put obuhvaćeno asfaltiranje cesta: Veljun – Šimete, Veljun – stara škola, Škopci, Pavići – krpanje udarnih rupa, Veljun – iznad škole, Veljun Primorski prema Vratniku, Nikolići, Rendulići te asfaltiranje parkirališta kod groblja.

Grad Senj dostavio je i 17. privremenu situaciju broj 117/1/1 za obavljene radove na nerazvrstanim cestama na području Grada Senja zaključno s mjesecom rujnom 2019.g. te 18. privremenu situaciju broj 130/1/1 zaključno s mjesecom listopadom 2019.g., iz kojih je utvrđeno da je predmetne radove izvodilo trgovačko društvo VIA d.o.o.

Uvidom u Završno izvješće nadzornog inženjera za 2019.g., izrađeno od strane trgovačkog društva AS-Inženjering d.o.o., Senj, po ovlaštenom inženjeru građevinarstva ………

……… , utvrđeno je da su izvedeni svi planirani radovi u 2019.g. na održavanju nerazvrstanih cesta na području Grada Senja, a prema Programu održavanja komunalne infrastrukture za 2019.g. i Ugovoru o povjeravanju komunalnih poslova nerazvrstanih cesta na području Grada Senja od 27. rujna 2017.g.

Uvidom u sudski registar Trgovačkog suda u Rijeci utvrđeno je da je pod matičnim brojem subjekta: 040004117, OIB: 30151448619 upisano trgovačko društvo VIA d.o.o. Kao jedini osnivač/član i osoba ovlaštena za zastupanje društva upisan je Marko Prpić.

Uvidom u izvješća o imovinskom stanju koja je podnio dužnosnik Sanjin Rukavina, Povjerenstvo je utvrdilo da je navedeni dužnosnik član Hrvatske demokratske zajednice.

Povjerenstvo je nadalje izvršilo uvid u Pravovaljane kandidacijske liste za izbor članova Gradskog vijeća Grada Senja za Hrvatsku bunjevačku stranku te za koaliciju stranaka: Hrvatska demokratska zajednica, Hrvatska stranka prava dr. Ante Starčević, Hrvatska stranka umirovljenika i Narodna stranka – reformisti, koje je dana 6. svibnja 2017.g. prihvatilo i objavilo Gradsko izborno povjerenstvo Grada Senja, iz kojih je utvrđeno da se osobe za koje se u prijavi navodi da im je izvršeno asfaltiranje prilaznih putova i dvorišta, nisu nalazile na kandidacijskim listama navedenih stranaka. Na listi Hrvatske bunjevačke stranke nalazio se Marko Prpić, član i direktor trgovačkog društva VIA d.o.o. koje je izvodilo radove asfaltiranja nerazvrstanih cesta, a koji je i izabran za člana Gradskog vijeća Grada Senja.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 5. ZSSI-a propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo obrazlaže da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom navedenoga, a s obzirom da se u prijavi ne navode dodatne okolnosti, osim političke povezanosti, a koje bi upućivale na osobnu interesnu povezanost dužnosnika Sanjina Rukavine s osobama do čijih nekretnina je izvršeno asfaltiranje, kao ni s vlasnikom trgovačkog društva koje je izvodilo radove, u konkretnom predmetu nije utvrđen privatni interes s dužnosnikom povezanih osoba koji je mogao utjecati na dužnosnikovu nepristranost u obnašanju dužnosti gradonečelnika Grada Senja niti je Povjerenstvo iz prikupljenih podataka i dokumentacije steklo relevantna saznanja iz kojih bi proizlazilo da je postupanjem dužnosnika Sanjina Rukavine došlo do moguće povrede odredbi ZSSI-a.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Sanjin Rukavina, elektroničkom dostavom
2. Podnositelj prijave, osobna dostava
3. Objava na internetskoj stranici Povjerenstva
4. Pismohrana